10 കോടിയല്ല, കൊടുക്കാനുള്ളത് നാല് കോടി മാത്രം പരാതിക്കാര് കള്ളം പറയുന്നെന്ന് മോന്സണ് അക്കൗണ്ടിലുള്ളത് ഒന്നര ലക്ഷം മാത്രമെന്ന് പോലീസ് തിരുവനന്തപുരം: പുരാവസ്തു തട്ടിപ്പ് കേസില് പരാതിക്കാരുടെ 10 കോടി കൊടുക്കാനുണ്ടെന്ന വാദം കള്ളമെന്ന് മോന്സണ് മാവുങ്കല്. നാല് കോടി മാത്രമാണ് കൊടുക്കാനുള്ളതെന്ന് മോന്സണ് പോലീസിന് മൊഴി നല്കി. പുരാവസ്തു ഇടപാടിന്റെ പേരില് നിക്ഷേപം സ്വീകരിച്ച് തട്ടിപ്പ് നടത്തി അറസ്റ്റിലായ മോന്സണ് മാവുങ്കലിനെ ക്രൈംബ്രാഞ്ച് ചോദ്യം ചെയ്യുന്നത് തുടരുകയാണ്. പരാതിക്കാര്ക്ക് 10 കോടി രൂപ കൊടുക്കാനുണ്ടെന്നത് കള്ളമാണെന്നും അഞ്ച് പരാതിക്കാര്ക്കുമായി നല്കാനുള്ളത് 4 കോടി മാത്രമാണെന്നും മോന്സണ് പറഞ്ഞു. 4 കോടി വാങ്ങിയതിന് കരാറുണ്ട്. ഇതില് 75 ലക്ഷം രൂപ സഹായി ഷിബുവിന്റെ അക്കൗണ്ട് വഴിയാണ് വാങ്ങിയത്. ബാക്കി പണമായി നേരിട്ട് വാങ്ങിയെന്നും മോന്സണ് വ്യക്തമാക്കി. അതേസമയം മോന്സന്റെ പേരിലുള്ള അക്കൗണ്ടുകളില് ഇനിയുള്ളത് ഒന്നര ലക്ഷം രൂപ മാത്രമാണ്. ഈ അക്കൗണ്ടുകളിലെ വിശദാംശങ്ങള് തേടി ക്രൈംബ്രാഞ്ച് ബാങ്കുകള്ക്ക് കത്തയച്ചിട്ടുണ്ട്. മോന്സന്റെ സഹായികളുടെയും ജീവനക്കാരുടെയും ബാങ്ക് അക്കൗണ്ട് വിവരങ്ങളും ക്രൈംബ്രാഞ്ച് പരിശോധിക്കുന്നുണ്ട്. ഇന്നലെ മൂന്നു മണിക്കൂറാണ് മോന്സണെ ചോദ്യം ചെയ്തത്. രക്തസമ്മര്ദ്ദം കൂടിയതിനാല് ചോദ്യം ചെയ്യല് ഒമ്ബത് മണിയോടെ നിര്ത്തിവയ്ക്കുകയായിരുന്നു. മോന്സണ് മാവുങ്കലിനെ മൂന്നു ദിവസത്തേക്കാണ് കോടതി ക്രൈം ബ്രാഞ്ച് കസ്റ്റഡിയില് വിട്ടത്. മോണ്സനെതിരെ പരാതി നല്കിയവരോട് ക്രൈംബ്രാഞ്ച് ഓഫീസില് എത്താന് അറിയിപ്പ് നല്കിയിട്ടുണ്ട്.